Jordi Évole

Jordi Évole Requena, nado o 21 de xullo de 1974 en Cornellà de Llobregat, Barcelona, é un presentador, humorista e guionista catalán, anteriormente coñecido tamén como El Follonero. Dende 2008 a 2019 presentou o programa Salvados, na cadea de televisión laSexta, e tamén escribe artigos de opinión no diario La Vanguardia e anteriormente en Mundo Deportivo e El Periódico de Catalunya.

 Traxectoria 
Naceu en Cornellá de Llobregat, fillo dunha nai granadina, Antonia Requena Hidalgo, e pai estremeño, Gonzalo Évole Hurtado. É primo segundo do presentador Jordi Hurtado, xa que o avó de Évole e o pai de Hurtado son curmáns orixinarios da vila cacereña de Garrovillas de Alconétar. Estudou Comunicación Audiovisual na Universidade Autónoma de Barcelona e comezou a traballar como locutor de partidos de fútbol rexional no programa Carrusel Cataluña (Radio Barcelona). Tamén traballou nos informativos de Telecinco e da Cadena SER, aínda que o seu primeiro contacto televisivo foi na televisión local de Viladecans, Viladecans Televisió.

 El Terrat 
En 2000 fichou como guionista de La cosa nostra, un programa que Andreu Buenafuente presentaba na cadea autonómica catalá TV3. Dende entón pertence ao equipo da produtora deste: El Terrat. Foi colaborador, subdirector e guionista do programa Buenafuente (Antena 3 e logo La Sexta) e interpretou a un dos seus personaxes máis famosos: El Follonero, un suposto crítico espontáneo do programa e da actualidade, sentado entre o público. Tamén participou na primeira xira teatral do grupo Terrat pack, onde visitou varias cidades españolas xunto a Andreu Buenafuente, José Corbacho e Berto Romero.

Deuse a coñecer polas súas participacións nos programas de Andreu Buenafuente ao que interrompía falando dende a bancada con preguntas comprometedoras e retranca.

Nunha das súas aparicións en Una altra cosa, nun gag preparado, "El Follonero" interrompeu a actuación en directo de Pau Donés (Jarabe de Palo) para alegar que este sempre cantaba o mesmo. A escena foi repetida nos zappings nacionais e a personaxe fíxose famosa.

 Salvados 
En 2008 comezou a presentar o seu propio programa de televisión na cadea laSexta, que ao principio constaba de varios capítulos dedicados á campaña electoral das eleccións xerais de 2008 como Salvados por la campaña, Salvados por la Iglesia ou Salvados por los toros. Co inicio da segunda tempada abandonou o seu carácter temático e pasou a emitirse semanalmente co nome de Salvados. Nas primeiras tempadas o humor estaba moi presente, pero foise diluíndo para dar paso a un espazo máis centrado no periodístico. Actualmente Salvados é un referente de programa crítico coa situación social, gañador de numerosos premios.

O 23 de febreiro de 2014 emitiuse en La Sexta, o falso documental, dirixido por Évole, Operación Palace, no que, a través de testemuños de protagonistas da época como políticos ou periodistas, ofrecía unha nova versión dos acontecementos do golpe de stado do 23 de febreiro de 1981, segundo a cal todo era unha montaxe coñecida e autorizada por todos os partidos políticos que no momento contaban coa representación parlamentaria. A emisión alcanzou unha enorme repercusión na escrita e nas redes sociais, e converteuse na emisión non deportiva máis vista da historia da cadea, con 5,2 millóns de espectadores e un 23,9% de cota de pantalla. Só ao final do programa se dicía a verdade: que todo o que se contara no documental era falso.

En 2016 Salvados estreou tempada con Astral, onde se conta a historia dun veleiro de luxo reconvertido cando o seu dono pensou que non podía seguir desfrutando do barco sabendo que había moita xente arriscando a súa vida lanzándose ao mar, o mesmo Mediterráneo polo que el navegaba, e cedeuno á ONG Proactive Open Arms. Previamente á emisión, Astral foi estreada nos cines.

En 2019 deixou de presentar Salvados despois de once anos, sendo substituído por Gonzo. Dende febreiro de 2020 presenta na Sexta o programa de entrevistas Lo de Évole. En xuño realizou a última entrevista a Pau Donés, enfermo de cancro, só uns días antes da morte do cantante. A entrevista foi estreada en cines co título Lo que tú me das e emitida en televisión en febreiro de 2021 con grande éxito de audiencia.

 Outros traballos 
Jordi Évole tamén colabora con artigos de opinión no xornal La Vanguardia e en Mundo Deportivo.

 Producciones del Barrio 
En outubro de 2015, Jordi Évole lanzou xunto a Ramón Lara a súa propia produtora: Producciones del Barrio. Nesta nova etapa realizaron produtos como o documental Astral, ou os programas Malas Compañías (2017), presentado por Cristina Pardo e Bienvenidas al norte, bienvenidas al sur (2018).

 Televisión 
 La Cosa Nostra (1999), guionista e actor.
 Una Altra Cosa (2002), guionista e actor.
 Buenafuente, subdirector, guionista e actor.
 Que no surti d'aquí.
Arroz con leche (2007) culebrón venezolano. Invitado especial.
 Salvados (2008-act), director, produtor e ata 2019 presentador.
 Malas Compañías (2017-2018), produtor executivo.
 Bienvenidas al norte, bienvenidas al sur (2018), produtor executivo.
 Hasta los 100 y más allá (2018), produtor executivo.
 Familias Reales (2018), produtor executivo.
Lo de Évole (2020-act), director, produtor e presentador.

 Premios 
 Premios Turia 2008: gañador do Premio Huevo de Colón.
 Premio Ondas 2008 á innovación ou á calidade televisiva por Salvados por la campaña.
 Antena de Oro 2010.
 Premio Ondas 2011 ao mellor presentador de televisión.​
 Premio Blanquerna ao mellor comunicador (2011).
 Premio Iris 2012 ao mellor reporteiro polo programa Salvados.
 Premio Iris 2012 ao mellor programa de actualidade por Salvados.
 Premio Internacional de Periodismo Manuel Vázquez Montalbán 2013 na categoría de Periodismo Cultural e social.
 Premio Iris 2013 ao mellor reporteiro por Salvados.
 Premio Iris 2013 ao mellor programa de actualidade por Salvados.
 Premio Ondas 2013 á Mellor cobertura especial ou informativa por Salvados (programa adicado ao accidente do Metro de Valencia.
 Premio Nicolás Salmerón de Dereitos Humanos 2013.
 Premio Òmnium de Comunicació 2013.
 Premio Libertad 2013 outorgado pola Loxa Blasco Ibáñez de Valencia.
 III Premio Estatal do Traballo Social (2014).
 Premio Iris 2014 ao mellor reporteiro por Salvados.
 Premio Joan Ramón Mainat (2015).
 Premio Ondas 2019 ao mellor programa de actualidade ou cobertura especial por Salvados e as entrevistas a Nicolás Maduro e o Papa Francisco.

 Notas 

 Véxase tamén 

 Outros artigos 

 Andreu Buenafuente
 Fernando González "Gonzo"

 Ligazóns externas 
Ficha na IMDb 

Categoría:Presentadores de televisión de Cataluña
Categoría:Nados en Cornellà de Llobregat
Categoría:Nados en 1974
Categoría:Humoristas de Cataluña
Categoría:Guionistas de Cataluña
Categoría:Xornalistas deportivos
Categoría:Xornalistas radiofónicos de España